FI Euroopan unionin virallinen lehti C 69/1

Euroopan meribiologian keskuksen perussääntö – eurooppalainen tutkimusinfrastruktuurikonsortio (EMBRC–ERIC)

(2018/C 69/01)

Sisällysluettelo

JOHDANTO 2

1 LUKU – YLEISET MÄÄRÄYKSET 3

1 artikla – Määritelmät 3

2 artikla – Nimi, kotipaikka ja sijainti 4

3 artikla – Tehtävä 4

4 artikla – Tehtävät ja toimet 5

2 LUKU – JÄSENET JA TARKKAILIJAT 5

5 artikla – Jäsenyys 5

6 artikla – Jäsenten oikeudet ja velvollisuudet 6

7 artikla – Uusien jäsenten hyväksyminen 6

8 artikla – Eroaminen ja jäsenyyden päättäminen 6

9 artikla – Jäsenten vastuut 7

10 artikla – Tarkkailijat 7

3 LUKU – RAHOITUSMÄÄRÄYKSET 8

11 artikla – EMBRC–ERIC:n resurssit 8

12 artikla – Jäsenten ja tarkkailijoiden suorittamiin osuuksiin sovellettavat periaatteet 8

13 artikla – Budjettiperiaatteet, tilinpäätös ja -tarkastus 8

14 artikla – Verotus 9

4 LUKU – HALLINTO JA JOHTAMINEN 9

15 artikla – Yleiskokous 9

16 artikla – Toimitusjohtaja 11

17 artikla – Solmukohtien komitea 12

18 artikla – Sihteeristö 12

19 artikla – Täydentävät elimet 13

5 LUKU – RAPORTOINTI KOMISSIOLLE 13

Artikla 20 – Raportointi komissiolle 13

6 LUKU – TOIMINTAPERIAATTEET 13

21 artikla – Immateriaalioikeudet 13

22 artikla – Käyttöoikeudet, tietopolitiikka ja tietojen levittäminen 13

23 artikla – Tieteelliset arviointiperiaatteet 14

24 artikla – Työhönotto 14

25 artikla – Hankinnat 14

26 artikla – Eettiset periaatteet 15

7 LUKU – MUUT ASIAT 15

27 artikla – Toimikausi 15

28 artikla – Purkaminen 15

29 artikla – Perussäännön muuttaminen 15

30 artikla – Kieli 16

31 artikla – Riitojen ratkaisu 16

LIITE 1 – Luettelo EMBRC–ERIC:n jäsenistä 17

LIITE 2 – Luettelo EMBRC–ERIC:n tarkkailijoista 18

LIITE 3 – Budjetti ja EMBRC–ERIC:n jäsenten ja tarkkailijoiden rahoitusosuudet ensimmäisellä budjettikierroksella 19

LIITE 4 – EMBRC–ERIC:n jäsenten ja tarkkailijoiden vuotuista rahoitusosuutta koskevat laskentaperiaatteet 20

LIITE 5 – Isäntämaan maksuosuus perussäännön 11 artiklan 2 kohdan mukaisesti 21

JOHDANTO

Belgian kuningaskunta

Ranskan tasavalta

Helleenien tasavalta

Israelin valtio

Italian tasavalta

Norjan kuningaskunta

Portugalin tasavalta

Espanjan kuningaskunta

sekä

Ison-Britannian ja Pohjois-Irlannin yhdistynyt kuningaskunta,

jäljempänä ’perustajajäsenet’, jotka

(a) PYRKIVÄT vahvistamaan Euroopan ja jäsenten mahdollisuuksia tavoittaa meren elollisten luonnonvarojen runsaus ja hyödyntää sitä;

(b) KATSOVAT, että EMBRC–ERIC:n on tarkoitettu Euroopan johtajuutta varten meribiologian ja sinisen bioteknologian aloilla keskeiseksi foorumiksi, joka koordinoi ja lujittaa tunnetuilla meribiologisilla asemilla ja alan laitoksissa ympäri Eurooppaa hajallaan sijaitsevia kansallisia järjestelmiä perustamalla hajautetun ja keskitetysti organisoidun meribiologian ja -ekologian alan tutkimusinfrastruktuurin;

(c) PALAUTTAVAT MIELIIN Euroopan tutkimusinfrastruktuurien strategiafoorumin (ESFRI) etenemissuunnitelman, jossa EMBRC määritellään hajautetuksi eurooppalaiseksi tutkimusinfrastruktuuriksi, joka keskushallinnon tiiviin koordinoinnin puitteissa tukee tunnetuilla meribiologisilla asemilla ja alan laitoksissa ympäri Eurooppaa sijaitsevien solmukohtien ja näille asemille ja näihin laitoksiin sijoittautuneiden toimijoiden organisoidun toiminnan kautta toteutettavaa meriekosysteemien ja meriluonnon monimuotoisuuden tutkimusta;

(d) KATSOVAT, että tieteellisiin haasteisiin vastaaminen ja Euroopan johtajuuden vahvistaminen meribiologian ja sinisen bioteknologian aloilla edellyttävät pitkän aikavälin yhdennettyä suunnittelua jäsenten välillä;

(e) HALUAVAT edistää meribiologian soveltavaa ja perustutkimusta antamalla käyttöön kriittisen infrastruktuurin, välineet ja tuen sen todellisen potentiaalin hyödyntämiseksi;

(f) TUNNUSTAVAT, että EMBRC-ERIC luo kullekin osallistuvalle jäsenmaalle edellytykset koordinoida kattavaa ja keskinäisesti täydentävää resurssi- ja palvelukokonaisuutta ja saattaa se yhteiseen käyttöön Euroopan tutkimus- ja innovointialueen ja sen tiedeyhteisön eduksi;

(g) OTTAVAT HUOMIOON, että EMBRC:n perustamisesta tehty yhteisymmärryspöytäkirja tuli voimaan 10. joulukuuta 2013;

(h) EDISTÄVÄT uusien välineiden ja menetelmien kehittämistä ja tarjoavat pääsyn meribiologian alan tutkimuksessa tarvittaviin kansallisten järjestelmien kriittisiin osiin lisäten neuvontaa ja ohjeistusta meren elollisten luonnonvarojen käytöstä sekä niihin liittyvästä tietämyksestä ja teknologian siirrosta;

(i) OSALLISTUVAT Euroopan tutkimusinfrastruktuurimaiseman rakentamiseen tavoitteena tehokas, synergistinen ja koordinoitu toiminta ja resurssien jakaminen ja asiaan liittyvät eri maiden yhdenmukaistetut käytänteet tieteellisen huippuosaamisen kehittämiseksi meribiologian alan tutkimusyhteisön, teollisuuden innovoinnin ja laajasti koko yhteiskunnan hyväksi;

(j) TOTEAVAT, että EMBRC–ERIC:n hallinnoinnissa ja toimissa käsitellään EMBRC–ERIC:n olemassa olevia haasteita ja pyritään tekemään virallisia yhteistyösopimuksia vastaavien meren elollisten luonnonvarojen tutkimusalaan liittyvien aloitteiden kanssa;

(k) TUNNUSTAVAT, että EMBRC–ERIC pystyy toteuttamaan koordinoituja tarkkailustrategioita, joilla on laaja maantieteellinen kattavuus ja yhtenäiset menetelmät, ja että tämä voi tukea meristrategiapuitedirektiivin ja vesipolitiikan puitedirektiivin tavoitteiden saavuttamista pitkällä aikavälillä;

(l) KATSOVAT, että jäsenten kesken tarvitaan pitkän aikavälin yhdennettyä suunnittelua, jotta voidaan vastata tieteellisiin ja teknisiin haasteisiin Euroopan johtajuuden lisäämiseksi meribiologian ja sinisen bioteknologian aloilla sekä sinisen kasvun strategian ja kiertotaloutta koskevan EU:n toimintasuunnitelman yhteiskunnallisten tavoitteiden tukemiseksi;

(m) ODOTTAVAT vielä useampien maiden osallistuvan seuraavan perussäännön määräysten mukaisesti toteutettuun yhteiseen toimintaan,

OVAT SOPINEET SEURAAVAA:

1 LUKU

YLEISET MÄÄRÄYKSET

1 artikla

Määritelmät

Tässä perussäännössä käytetään termejä ja ilmaisuja seuraavien määritelmien mukaisesti:

’Budjettikierroksella’ tarkoitetaan viisivuotista talousarviosuunnitelmaa, jonka yleiskokous hyväksyy perussäännön 15 artiklan 9 kohdan mukaisesti.

’Solmukohtien komitealla’ tarkoitetaan muuta kuin toimeenpanevaa elintä, joka edustaa solmukohtia perussäännön 17 artiklan mukaisesti.

’Osuuksilla’ tarkoitetaan EMBRC–ERIC:lle suoritettavia rahoitusosuuksia ja luontoissuorituksia, joista yleiskokous päättää perussäännön 15 artiklan 9 kohdan mukaisesti.

’Toimitusjohtajalla’ tarkoitetaan EMBRC–ERIC:n johtajaa, josta määrätään perussäännön 16 artiklassa.

’Eettisellä komitealla’ tarkoitetaan neuvoa-antavaa elintä, joka tarkastelee EMBRC–ERIC:n toimintaan liittyviä eettisiä kysymyksiä, mukaan lukien sellaisen tutkimuksen seuranta, johon liittyy meren eliöitä tai niiden osia.

’Yleiskokouksella’ tarkoitetaan EMBRC–ERIC:n jäsenten kokousta, josta määrätään perussäännön 15 artiklassa.

’Päätoimipaikalla’ tarkoitetaan toimitusjohtajaa ja sihteeristöä isäntäjäsenmaassa.

’Isäntäjäsenmaalla’ tarkoitetaan jäsentä, jossa perussäännön 2 artiklan 2 kohdassa tarkoitettu EMBRC–ERIC:n sääntömääräinen kotipaikka sijaitsee.

’Isäntämaan maksuosuudella’ tarkoitetaan isäntämaan vuosittain EMBRC–ERIC:n päätoimipaikan toimintaa varten osittain käteisenä ja osittain luontoissuorituksina toimittamaa tukea.

”Yhteyshenkilö(t)”. Yhteyshenkilöt ovat osa EMBRC–ERIC:n toimintarakennetta, ja he varmistavat solmukohtien palvelujen toimivuuden ja tarjonnan. He muodostavat toiminnallisen yhteyden päätoimipaikan ja solmukohtien ja/tai toimijoiden välille perussäännön 17 artiklan mukaisesti.

’Jäsenillä’ tarkoitetaan EMBRC–ERIC:n jäseniä, joista määrätään perussäännön 5 artiklassa.

’Solmukohdilla’ tarkoitetaan jäsenmaassa kansallisesti organisoituja tutkimuslaitoksia, -resursseja ja -palveluja, jotka eivät välttämättä ole oikeuskelpoisia yksikköjä ja joita operoivat oikeushenkilöt, jäljempänä ’toimijat’. Ne ovat EMBRC–ERIC:iin liittyvien toimintojen toteuttajia.

’Tarkkailijalla’ tarkoitetaan muuta kuin EMBRC–ERIC:n jäsentä, joka osallistuu EMBRC–ERIC:n toimintaan ja tukee sitä perussäännön 10 artiklan mukaisesti.

’Toimijoilla’ tarkoitetaan oikeushenkilöitä, kuten yliopistoja ja tutkimusorganisaatioita, joista muodostuvat solmukohdat.

’Toimintasäännöillä’ tarkoitetaan yleiskokouksen hyväksymiä perussäännön määräysten täytäntöönpanosääntöjä.

’Neuvoa-antavalla tiede- ja innovointikomitealla’ tarkoitetaan neuvoa-antavaa elintä, joka käsittelee tieteellisiä kysymyksiä ja strategista suunnittelua, myös henkisen omaisuuden hallinnointiin ja teknologian siirtoon liittyviä seikkoja, perussäännön 19 artiklan mukaisesti.

’Täydentävillä elimillä’ tarkoitetaan neuvoa-antavia elimiä, jotka yleiskokous on perustanut antamaan neuvoja EMBRC–ERIC:lle perussäännön 19 artiklan mukaisesti.

’Sihteeristöllä’ tarkoitetaan EMBRC–ERIC:n operatiivista sihteeristöä, josta määrätään perussäännön 18 artiklassa.

’Palvelutasosopimuksilla’ tarkoitetaan EMBRC–ERIC:n ja solmukohtia operoivien oikeushenkilöiden välisiä sopimuksia, joilla säädellään palvelujen ja resurssien tarjontaa tutkimusinfrastruktuurin päätavoitteiden tukemiseksi.

”Assosioituneen maan”, ”tutkimusinfrastruktuurin” ja ”kolmannen maan” merkitys on sama kuin ERIC-asetuksessa.

2 artikla

Nimi, kotipaikka ja sijainti

1. Tutkimusinfrastruktuurin nimi on Euroopan meribiologian keskus – eurooppalainen tutkimusinfrastruktuurikonsortio, jäljempänä ’EMBRC–ERIC’.

2. EMBRC–ERIC:n sääntömääräinen kotipaikka on Pariisi, Ranska.

3 artikla

Tehtävä

1. EMBRC–ERIC:n tehtävänä on

a) edistää ja tuottaa uusia tieteellisiä löytöjä ja syventää tietämystä meren eliöistä ja ekosysteemeistä;

b) edistää mereen liittyvien koemallien käyttöä valtavirtatieteessä ja nostaa meribiologian profiilia tieteenä;

c) edistää meren elollisten luonnonvarojen kestävää hyödyntämistä;

d) edistää Euroopan sinistä biotaloutta.

2. EMBRC–ERIC toimii voittoa tavoittelematta. EMBRC–ERIC voi harjoittaa rajoitettua taloudellista toimintaa edellyttäen, että tämä toiminta liittyy läheisesti sen päätehtävään eikä vaaranna päätehtävän suorittamista. EMBRC–ERIC kirjaa taloudellisen toimintansa kustannukset ja tulot erikseen. Tällä taloudellisella toiminnalla saadut tulot on käytettävä EMBRC–ERIC:n tarkoituksen tukemiseen.

3. EMBRC–ERIC edistää oikeudenmukaisia ja yhtäläisiä mahdollisuuksia palvelujensa saantiin, tieteellisten tulosten ja tieteellisen tiedon avointa saatavuutta, avoimuutta, tasavertaista kohtelua ja syrjimättömyyttä.

4 artikla

Tehtävät ja toimet

1. EMBRC–ERIC toimii keskitetyn organisoinnin pohjalta yksittäisten solmukohtien hajautettuna toimintana koordinoidulla tavalla siten kuin palvelutasosopimuksessa on määritelty. Sitä johtaa toimitusjohtaja, jonka tukena ovat sihteeristö, solmukohtien komitea ja yhteyshenkilöt. Päätoimipaikan ja solmukohtien ja/tai toimijoiden välisiä suhteita ja niiden resursseja säädellään palvelutasosopimuksilla palvelujen, tuotteiden ja toimintojen osalta kyseessä olevan tutkimusinfrastruktuurin päätavoitteiden tukemiseksi.

2. EMBRC–ERIC tarjoaa keskitetyn pääsyn kattavaan valikoimaan palvelusuoritteita ja tutkimusalustoja, meriekosysteemejä, elollisia luonnonvaroja, e-infrastruktuuria ja metatietoa.

3. EMBRC–ERIC:n tarjoamiin palveluihin ja sen toteuttamiin toimiin kuuluvat muun muassa

a) pääsy valikoimaan, joka käsittää tutkimusalustoja, elollisia luonnonvaroja, analyysipalveluja ja -tietoja;

b) kansallisten solmukohtien yhteiset tutkimus- ja kehitystoimet koordinoitujen pitkän aikavälin kehittämisohjelmien kautta;

c) tuki, jolla edistetään meren biologisen materiaalin saatavuutta, geneettinen materiaali mukaan luettuna, sekä meren elollisten luonnonvarojen käyttöä koskeva neuvonta ja ohjeistus;

d) laadukkaiden palvelujen integroidut työnkulut biologisten, analyyttisten ja tiedollisten resurssien saatavuuden parantamiseksi käyttämällä yhteisiä taustateknologioita ja -käytänteitä;

e) tieteen ja teollisuuden välisen yhteyden lujittaminen tietämyksen ja teknologian siirtoa koskevan koordinoidun palvelun kautta;

f) koulutusrakenteet ja kurssit tutkijoille ja tekniselle henkilöstölle;

g) yhteistyö läheisten ja/tai täydentävien alojen tutkimusinfrastruktuurien kanssa;

h) yhteydet Euroopan merellisten alueiden relevantteihin sidosryhmiin niiden ympäristöpolitiikkojen ja sinisen biotalouden tukemiseksi.

4. Toiminta toteutetaan noudattaen perussäännön 21–26 artiklassa esitettyjä toimintaperiaatteita, jotka liitetään toimintasääntöihin ja annetaan käyttäjien saataville.

2 LUKU

JÄSENET JA TARKKAILIJAT

5 artikla

Jäsenyys

1. Seuraavista tahoista voi tulla EMBRC–ERIC:n jäseniä:

a) jäsenvaltiot,

b) assosioituneet maat;

c) muut kolmannet maat kuin assosioituneet maat;

d) hallitustenväliset järjestöt.

2. EMBRC–ERIC:ssä on aina oltava jäsenenä vähintään yksi jäsenvaltio sekä vähintään kaksi muuta jäsentä, jotka ovat joko jäsenvaltioita tai assosioituneita maita. Jäseninä olevilla jäsenvaltioilla ja assosioituneilla mailla on yhdessä oltava äänienemmistö yleiskokouksessa.

3. Jäsenvaltiota, assosioitunutta maata tai kolmatta maata, joka on EMBRC–ERC:n jäsen, voivat edustaa julkisyhteisö, mukaan lukien alueet, tai yksityiset tahot, joilla on julkisen palvelun tehtävä.

4. EMBRC–ERC:n jäsen voi nimetä edustajatahonsa omien sääntöjensä ja menettelyjensä mukaisesti. Jäsenen on ilmoitettava yleiskokoukselle edustajatahoa koskevasta muutoksesta. Toimitusjohtajan on pidettävä EMBRC–ERC:n jäsenten saatavilla luetteloa edustajatahoista ja niiden valtuutuksesta EMBRC–ERC:n suhteen.

5. Jäsenet ja niitä edustavat tahot luetellaan liitteessä I, jota EMBRC–ERC päivittää säännöllisesti.

6 artikla

Jäsenten oikeudet ja velvollisuudet

1. Jäsenet tukevat solmukohtia näiden toimintamaassa helpottamalla soveltuvien infrastruktuurien integroimista, hyväksymällä standardeja ja tukemalla tarpeellisia teknisiä uudistuksia. EMBRC–ERIC:n ja toimijoiden välinen suhde määritellään palvelutasosopimuksissa.

2. Tässä perussäännössä esitetyistä muista oikeuksista, yleiskokouksen päätöslauselmista tai sovellettavista laeista riippumatta jäsenillä on oikeus

a) osallistua EMBRC–ERIC:n hallintoon, erityisesti yleiskokouksen istunnoissa, joissa niillä on äänioikeus;

b) ehdottaa ja valita EMBRC–ERIC:n elinten jäseniä;

c) erota EMBRC–ERIC:stä perussäännön 8 artiklan 1 kohdan mukaisesti.

3. Kunkin jäsenen on suoritettava osuus, kuten perussäännön 12 artiklassa täsmennetään.

4. Kullakin jäsenellä on yleiskokouksen päätöksissä yksi ääni, ja se voi antaa edustajilleen täydet valtuudet äänestää kaikissa yleiskokouksen istunnossa esille otettavissa asioissa.

7 artikla

Uusien jäsenten hyväksyminen

1. Perussäännön 5 artiklan 1 kohdan luettelossa mainittu tahon, joka haluaa tulla EMBRC–ERIC:n jäseneksi, on toimitettava toimitusjohtajalle englanninkielinen kirjallinen pyyntö, jossa se kertoo, kuinka se osallistuisi EMBRC–ERIC:n tehtävään ja toimintaan sellaisina kuin ne määritellään perussäännön 3 ja 4 artiklassa. Hakemuksen käsittelee yleiskokous. Hyväksyminen edellyttää yleiskokouksen päätöstä perussäännön 15 artiklan 9 kohdan mukaisesti.

2. Toimitusjohtaja ilmoittaa hakijalle kirjallisesti hyväksymisestä, myös siihen liitetyistä ehdoista, tai hylkäämisestä.

8 artikla

Jäsenen eroaminen ja jäsenyyden päättäminen

1. Kukin jäsen sitoutuu viisivuotiseen budjettisykliin, joka määritellään perussäännön 12 artiklassa. Jäsen voi erota EMBRC–ERIC:stä ensimmäisen budjettikierroksen jälkeen ilmoittamalla eroamisesta kirjallisesti 24 kuukautta ennen yleiskokouksen puheenjohtajalle ja toimitusjohtajalle. Eroamispäivän on oltava varainhoitovuoden päättymispäivä.

2. Jäsen voidaan erottaa, jos se rikkoo merkittävällä tavalla tästä perussäännöstä johtuvia velvoitteitaan eikä ole korjannut kyseistä rikkomista 60 päivän kuluessa siitä, kun se on vastaanottanut kirjallisen huomautuksen toimitusjohtajalta tai jos se uhkaa aiheuttaa EMBRC–ERIC:n toiminnassa vakavan häiriön siten kuin se määritellään yleiskokouksen päätöslauselmassa perussäännön 15 artiklan 10 kohdan mukaisesti.

3. Päätös jäsenen erottamiseksi on tehtävä sen jälkeen, kun asianomaiselle jäsenelle on ensin annettu mahdollisuus valittaa päätöksestä ja esittää perustelunsa yleiskokoukselle. Yleiskokouksen on esitettävä tämän määräyksen täytäntöönpanojärjestelyt yksityiskohtaisesti toimintasäännöissä.

4. Päätös jäsenyyden päättämisestä voi tulla voimaan vasta sitten, kun komissiolle on ilmoitettu perussäännön 20 artiklan mukaisesti ja vastaava perussäännön muutos on tullut voimaan perussäännön 29 artiklan mukaisesti.

5. Jäsenillä, jotka eroavat tai joiden jäsenyys päätetään, ei ole oikeutta suorittamiensa osuuksien palauttamiseen tai korvaamiseen eikä oikeutta esittää vaateita EMBRC–ERIC:n omaisuutta kohtaan.

6. Yleiskokous ratkaisee, onko jäsen velvollinen maksamaan jonkin määrän erotilanteessa perussäännön 15 artiklan 10 kohdan mukaisesti.

7. Jos minä ajankohtana tahansa yhden tai useamman jäsenen eroaminen tai jäsenyyden päättäminen johtaa siihen, ettei jäsenvaltioilla ja assosioituneilla mailla ole yhteisesti enää äänienemmistöä yleiskokouksessa, EMBRC–ERIC on purettava perussäännön 28 artiklan mukaisesti, jolleivät jäsenet sovi yksimielisesti muusta tavasta asettaa jäsenvaltioiden ja/tai assosioituneiden maiden ääniä etusijalle siten, että niillä on yhteisesti edelleen äänienemmistö yleiskokouksessa.

9 artikla

Jäsenten vastuut

1. EMBRC–ERIC vastaa omista veloistaan.

2. Kunkin jäsenen rahoitusvastuu EMBRC–ERIC:n veloista ja vastuista rajoittuu jäsenten omiin, EMBRC–ERIC:lle suoritettaviin osuuksiin.

3. EMBRC–ERIC hankkii tarvittavan vakuutussuojan EMBRC–ERIC:n kehittämiselle ja toiminnalle ominaisten riskien varalta.

10 artikla

Tarkkailijat

1. Jäsenvaltio, assosioitunut maa, kolmas maa tai hallitustenvälinen järjestö, joka haluaa osallistua EMBRC–ERIC:iin mutta ei ole vielä siinä asemassa, että voisi liittyä siihen jäseneksi, voidaan hyväksyä tarkkailijaksi yhden vuoden ajanjaksoksi, joka on uusittavissa kaksi kertaa, yleiskokouksen päätöksellä perussäännön 15 artiklan 9 kohdan mukaisesti.

2. Tarkkailijoilla on oikeus osallistua ilman äänioikeutta yleiskokouksen kokouksiin perussäännön 15 artiklan 3 kohdan mukaisesti ja yleiskokouksen päättämin edellytyksin. Tarkkailijoiden oikeuksia ja velvollisuuksia voidaan muuttaa tarkkailijoiden kuulemisen jälkeen. Jäsenvaltiot, assosioituneet maat, kolmannet maat ja hallitustenväliset järjestöt, jotka ovat hakemassa tarkkailijan asemaa, voivat osallistua yleiskokouksen istuntoon ennen kuin yleiskokous on hyväksynyt niille tarkkailijan aseman.

3. Tarkkailijoiden on maksettava vuotuinen maksu perussäännön 12 artiklan 6 kohdan ja liitteen 4 mukaisesti.

4. Tarkkailijaa voivat edustaa julkisyhteisö, mukaan lukien alueet, tai yksityiset tahot, joilla on julkisen palvelun tehtävä.

5. Tarkkailijat ja niitä edustavat tahot luetellaan liitteessä 2, jota EMBRC–ERC päivittää.

6. Jäsenvaltiot, assosioituneet maat, kolmannet maat ja hallitustenväliset järjestöt, jotka haluavat hakea tarkkailijan asemaa, on toimitettava kirjallinen pyyntö englannin kielellä toimitusjohtajalle. Tarkkailijoiden hyväksyminen edellyttää yleiskokouksen päätöstä perussäännön 15 artiklan 9 kohdan mukaisesti.

7. Toimitusjohtaja ilmoittaa hakijalle kirjallisesti tarkkailijan aseman hyväksymisestä, myös siihen liitetyistä ehdoista, tai sen epäämisestä.

8. Tarkkailijan asema päättyy perussäännön 10 artiklan 1 kohdassa mainitun ajan kuluttua EMBRC–ERIC:n jäseneksi hyväksymiseen perussäännön 7 artiklan mukaisesti.

9. Tarkkailija voidaan erottaa, jos se rikkoo merkittävällä tavalla tästä perussäännöstä johtuvia velvoitteitaan eikä ole korjannut kyseistä rikkomista 60 päivän kuluessa siitä, kun se on vastaanottanut kirjallisen huomautuksen toimitusjohtajalta, tai jos se aiheuttaa EMBRC–ERIC:n toiminnassa vakavan häiriön, joka määritellään yleiskokouksen päätöslauselmassa perussäännön 15 artiklan 10 kohdan mukaan.

10. Päätös tarkkailijan erottamiseksi on tehtävä sen jälkeen, kun asianomaiselle tarkkailijalle on ensin annettu mahdollisuus valittaa päätöksestä ja esittää perustelunsa yleiskokoukselle. Yleiskokouksen on esitettävä tämän määräyksen täytäntöönpanojärjestelyt yksityiskohtaisesti toimintasäännöissä.

11. Tarkkailijoilla, jotka eroavat tai joiden tarkkailijan asema päätetään, ei ole oikeutta suorittamiensa osuuksien palauttamiseen tai korvaamiseen eikä oikeutta esittää vaateita EMBRC–ERIC:n omaisuutta kohtaan.

12. Tarkkailijan asema voidaan uusia kaksi kertaa edellyttäen, että sitä on pyydetty kirjallisesti ja siitä on tehty päätös perussäännön 10 artiklan 6 kohdan mukaisesti.

3 LUKU

RAHOITUSMÄÄRÄYKSET

11 artikla

EMBRC–ERIC:n varat

1. EMBRC–ERIC:n varoista päättää yleiskokous, ja ne voivat muodostua seuraavista:

a) jäsenten ja tarkkailijoiden suorittamat osuudet perussäännön 12 artiklan 12 kohdan mukaisesti;

b) palveluista ja immateriaalioikeuksista saadut tulot;

c) avustukset ja muut varat yleiskokouksen hyväksymien rajojen ja ehtojen mukaisesti; ja

d) muut mahdolliset osuudet, kuten lahjoitukset, jotka yleiskokous on hyväksynyt.

2. Isäntäjäsenmaan on maksettava isäntämaan maksuosuus liitteen 5 mukaisesti.

12 artikla

Jäsenten ja tarkkailijoiden suorittamiin osuuksiin sovellettavat periaatteet

1. Jäsenten, tarkkailijoiden ja hallitustenvälisten järjestöjen on suoritettava vuotuinen maksuosuus EMBRC–ERIC:iin.

2. Jäsenten, tarkkailijoiden ja hallitustenvälisten järjestöjen maksuosuuden taso vahvistetaan viisivuotiseksi budjettikierrokseksi ja sen hyväksyy yleiskokous perussäännön 15 artiklan 9 kohdan c ja d alakohdan ja liitteen 4 mukaisesti.

3. Luontoissuoritukset otetaan huomioon ainoastaan, jos ne annetaan EMBRC–ERIC:lle tosiasiallisena ja kvantifioitavana suorituksena, mukaan lukien EMBRC–ERIC:iin tilapäisesti siirretty henkilöstö, ja yleiskokous on hyväksynyt ne. Perussäännön 15 artiklan 10 kohdan mukaisesti yleiskokous sopii luontoissuoritusten osalta kirjanpidosta ja hyväksymissäännöistä sekä luontoissuoritusten arvon määrittämisestä.

4. Osuudet maksetaan isäntäjäsenvaltion valuutassa.

5. Luontoissuoritusten arvo on otettava huomioon laskettaessa saman ajanjakson aikana maksettuja rahoitusosuuksia, jotta saadaan laskettua i) kyseisen vuoden aikana suoritettujen osuuksien kokonaismäärä, ja ii) kunkin jäsenen osuus suoritettujen osuuksien kokonaismäärästä.

6. Tarkkailijoiden on maksettava 50 prosenttia vuotuisesta jäsenmaksusta rahoitusosuutena liitteessä 4 esitettyjen periaatteiden ja siinä kuvatun laskentamenetelmän perusteella. EMBRC–ERIC ei voi yksipuolisesti muuttaa tarkkailijan rahoitusosuuden määrää.

13 artikla

Budjettiperiaatteet, tilinpäätös ja -tarkastus

1. EMBRC-ERIC:n tilikausi on kalenterivuosi.

2. EMBRC-ERIC:n kaikki tulo- ja menoerät on sisällytettävä kutakin varainhoitovuotta varten laadittaviin arvioihin, ja ne on esitettävä talousarviossa.

3. Yleiskokouksen on varmistettava, että EMBRC–ERIC:n resurssit käytetään moitteettoman varainhoidon periaatteiden mukaisesti.

4. Talousarvion laatimisessa ja toteuttamisessa sekä tilinpäätöksen esittämisessä noudatetaan avoimuusperiaatetta.

5. EMBRC–ERIC:n tilit tarkastetaan vuosittain, ja niihin liitetään selvitys edellisen varainhoitovuoden talousarvio- ja varainhallinnosta. Yleiskokous hyväksyy ulkopuolisen tarkastajan nimityksen ja sen tehtävän keston ja hyväksyy tarkastetut tilit ja selvityksen edellisen varainhoitovuoden talousarvio- ja varainhallinnosta kuuden kuukauden kuluessa kunkin varainhoitovuoden päättymisestä.

6. EMBRC–ERIC:iin sovelletaan tilinpäätöksen laatimista, ilmoittamista, tarkastamista ja julkistamista koskevia vaatimuksia, joista säädetään sovellettavassa lainsäädännössä.

14 artikla

Verot

Neuvoston direktiivin 2006/112/EY (1) 143 artiklan 1 kohdan g alakohtaan ja 151 artiklan 1 kohdan b alakohtaan perustuvat ja neuvoston täytäntöönpanoasetuksen (EU) N:o 282/2011 (2) 50 ja 51 artiklan mukaiset vapautukset alv:sta rajataan koskemaan EMBRC–ERIC:n viralliseen ja yksinomaiseen käyttöön tarkoitettuja EMBRC–ERIC:n ja sen jäsenten ostoja edellyttäen, että kyseiset ostot on tehty pelkästään EMBRC–ERIC:n voittoa tavoittelematonta toimintaa varten sen toimintaperiaatteiden mukaisesti. Vapautukset arvonlisäverosta rajoitetaan ostoihin, joiden arvo on yli 300 euroa. Neuvoston direktiivin 2008/118/EY (3) 12 artiklaan perustuvat vapautukset valmisteverosta rajoitetaan sellaisiin EMBRC–ERIC:n hankintoihin, jotka on tarkoitettu EMBRC–ERIC:n viralliseen ja yksinomaiseen käyttöön, jotka on tehty yksinomaan EMBRC–ERIC:n toimintaperiaatteiden mukaista voittoa tavoittelematonta toimintaa varten ja joiden arvo on yli 300 euroa.

4 LUKU

HALLINTO JA JOHTAMINEN

15 artikla

Yleiskokous

1. Yleiskokous on EMBRC–ERIC:n hallintoelin, ja se koostuu jäsenten ja tarkkailijoiden valtuuskunnista. Yleiskokous päättää kaikista seikoista, jotka ovat EMBRC–ERIC:n tehtävän täyttämisen kannalta välttämättömiä.

2. Yleiskokous kokoontuu vähintään kerran vuodessa, ja sillä on vastuu EMBRC–ERIC:n strategian, hallinnon ja tieteellisen kehittämisen yleisestä valvonnasta. Yleiskokouksen puheenjohtaja kutsuu yleiskokouksen koolle. Yleiskokouksen istuntoa voidaan pyytää jäsenten enemmistöllä.

3. Kukin EMBRC–ERIC:n jäsen ja tarkkailija osallistuu yleiskokouksen istuntoihin enintään kahdella edustajalla, jotka on etukäteen asianmukaisesti valtuutettu tähän tarkoitukseen yleiskokouksen puheenjohtajalle osoitetulla kirjeellä. Kukin jäsen ja tarkkailija nimeää kaksi edustajaa, eli yhden tutkijan ja yhden hallintovirkamiehen, kyseisen jäsenen tai tarkkailijan päättämien ehtojen mukaisesti. Kukin edustaja nimetään jonkin pituiseksi ajaksi toimintasääntöjen mukaisesti, ja asianomainen jäsen tai tarkkailija voi peruuttaa tämän nimeämisen kauden yleiskokouksen puheenjohtajalle osoitetulla kirjeellä.

4. Yleiskokous valitsee puheenjohtajan ja kaksi varapuheenjohtajaa jäsenten valtuuskunnista. Varapuheenjohtaja toimii puheenjohtajana tämän poissa ollessa ja eturistiriitatapauksessa. Puheenjohtaja ja varapuheenjohtajat valitaan enintään kahden vuoden toimikaudeksi. Heidät voidaan valita uudelleen yhdeksi enintään kahden vuoden toimikaudeksi.

5. Yleiskokous voi perustaa täydentäviä elimiä, joiden esiintyminen ja vastuut kuvataan toimintasäännöissä.

6. Yleiskokous on päätösvaltainen, jos kaksi kolmasosaa jäsenistä on edustettuna kokouksessa eli osallistuu siihen fyysisesti, puhelimen välityksellä, videoneuvottelun muodossa tai muulla käytännöllisellä tavalla toimintasäännöissä määritellyn mukaisesti.

7. Jäseniä voidaan edustaa ja heidän puolestaan äänestää, jos tähän on asianmukainen kirjallinen valtakirja, kuitenkin niin, että yhtä läsnä olevaa jäsentä kohden on enintään kaksi edustettuna olevaa jäsentä.

8. Yleiskokous pyrkii parhaansa mukaan saavuttamaan yksimielisyyden kaikista päätöksistä. Jos yksimielisyyttä ei saavuteta, päätökseen tarvitaan, perussäännön 15 artiklan 9 ja 10 kohdassa tarkoitettuja päätöksiä lukuun ottamatta, läsnä tai edustettuina olevien jäsenten yksinkertainen enemmistö.

9. Seuraavista asioista joko läsnä tai edustettuina olevien jäsenten on päätettävä yksimielisesti:

a) EMBRC–ERIC:n purkaminen;

b) jäsenten ja tarkkailijoiden sekä hallitustenvälisten järjestöjen hyväksymistä, niiden hakemusten hylkäämistä sekä jäsenyyden ja tarkkailija-aseman päättämistä koskevat ehdotukset ERIC-asetuksen 9 ja 11 artiklan säännöksiä noudattaen perussäännön 12 artiklan 1 ja 2 kohdan mukaisesti. Liitteissä 1 ja 2 olevat jäsenten ja tarkkailijoiden luettelot päivittää toimitusjohtaja;

c) hallitustenvälisten järjestöjen hyväksymistä, niiden hakemusten hylkäämistä, niiden jäsenyyden päättämistä ja niiden osuuksia koskevat ehdotukset, joista päätetään tapauskohtaisesti perussäännön 12 artiklan 1 ja 2 kohdan mukaisesti;

d) budjettikierros sekä jäsenten, tarkkailijoiden ja hallitustenvälisten järjestöjen osuudet. Jos budjettikierrosta ja suoritettavia osuuksia koskevaa päätöstä ei saada tehtyä kahdella peräkkäisellä äänestyksellä erillisten istuntojen aikana, päätös on tehtävä kolmen neljäsosan enemmistöllä kolmannella äänestyksellä seuraavan istunnon yhteydessä;

e) EMBRC–ERIC:n yleisestä strategiasta päättäminen;

f) perussäännön muutoksia koskevat ehdotukset.

10. Seuraavat asiat edellyttävät joko läsnä tai edustettuina olevien jäsenten kahden kolmasosan enemmistöä:

a) yleiskokouksen puheenjohtajan ja varapuheenjohtajien valinta;

b) toimitusjohtajan nimitys ja nimityksen päättäminen;

c) tieteellisen ohjelman määräaikaistarkistuksen hyväksyminen perussäännön 23 artiklan mukaisesti;

d) tilinpäätöksen vahvistaminen perussäännön 13 artiklan mukaisesti;

e) kirjanpitojärjestelmän, vuotuisen talousarvion ja keskipitkän aikavälin taloudellisen katsauksen hyväksyminen;

f) EMBRC–ERIC:n taloushallinnon periaatteiden hyväksyminen mukaan lukien luontoissuorituksiin liittyvä kirjanpito sekä luontoissuoritusten hyväksyminen ja arviointi perussäännön 13 ja 14 artiklan mukaisesti;

g) toimintasääntöjen hyväksyminen;

h) toimintaperiaatteiden hyväksyminen, mukaan lukien tieto- ja tietojen levittämispolitiikka, perussäännön 21, 22, 23, 24, 25 ja 26 artiklan mukaisesti;

i) päätöksen tekeminen hankkeisiin osallistumisesta ja aloitteiden tukemisesta EMBRC–ERIC:n nimissä;

j) henkistä omaisuutta koskeva politiikka perussäännön 21 artiklan mukaisesti;

k) päätöksen tekeminen perussäännön 8 artiklan 2 kohdassa tarkoitetun vakavan häiriön määritelmästä;

l) päätösten tekeminen perussäännön 19 artiklassa tarkoitettujen täydentävien elinten tehtävänkuvauksen määritelmästä ja niiden jäsenten nimittämisestä.

16 artikla

Toimitusjohtaja

1. Toimitusjohtaja on EMBRC–ERIC:n toimeenpaneva johtaja ja laillinen edustaja.

2. Toimitusjohtajan nimittää ja valtuuttaa yleiskokous. Nimitystä koskevat ehdot ja edellytykset eritellään toimintasäännöissä.

3. Toimitusjohtajan tehtävänä on

a) edustaa EMBRC–ERIC:iä;

b) esittää strategisia, teknisiä, tieteellisiä, oikeudellisia, talousarvioon liittyviä ja hallinnollisia päätöksiä koskevia ehdotuksia yleiskokoukselle;

c) vastata EMBRC–ERIC:n johtamisesta ja hallinnoinnista;

d) vastata yleiskokouksen päätösten ja sen hyväksymien ohjelmien valmistelusta ja päätösten täytäntöönpanosta ja ohjelmien toteutuksesta;

e) vastata EMBRC–ERIC:n päivittäisestä hallinnosta ja johtamisesta, myös sihteeristön johtamisesta ja henkilöstön nimittämisestä;

f) vastata hanke- ja aloitekokonaisuuden koordinoinnista;

g) vastata siitä, että solmukohtien komitea, solmukohdat ja/tai toimijat toimivat palvelutasosopimuksissa, toimintasäännöissä ja perussäännön 17 artiklassa määrättyjen tehtävänkuvausten mukaisesti;

h) ehdottaa kohtia yleiskokouksen istuntojen esityslistalle;

i) laatia vuosikertomus ja toimittaa se yleiskokouksen hyväksyttäväksi perussäännön 13 ja 20 artiklan mukaisesti;

j) valmistella ja organisoida EMBRC–ERIC:n neuvoa-antavan tiede- ja innovointikomitean kokoukset tieteellisten ohjelmien arvioimista varten perussäännön 23 artiklan mukaisesti;

k) valmistella ja organisoida EMBRC–ERIC:n eettisen komitean kokoukset eettisten toimintaperiaatteiden osalta perussäännön 26 artiklan mukaisesti;

l) organisoida ja laatia EMBRC–ERIC:n strategia yhteistyöstä muiden tutkimusinfrastruktuurien kanssa;

m) arvioida ja haastatella jäsenyyttä tai tarkkailijan asemaa hakeneita, jotta voitaisiin esittää heidän hyväksymistään EMBRC–ERIC:iin;

n) toimia solmukohtien komitean puheenjohtajana ja antaa solmukohtien komitean edustajien tehtäväksi varmistaa EMBRC–ERIC:n päätösten täytäntöönpano kussakin EMBRC:n solmukohdassa;

o) huolehtia yleiskokouksen määrittelemien strategian ja kehittämistavoitteiden mukaisesti siitä, että hankkeet toteutetaan EMBRC–ERIC:n tehtävän mukaisesti.

4. Toimitusjohtaja toimittaa yleiskokoukselle varainhoitovuoden ensimmäisen neljänneksen aikana edellisen varainhoitovuoden vahvistetun tilinpäätöksen perussäännön 13 artiklan mukaisesti tarkastetuista tileistä. Tilinpäätöstä koskevat yksityiskohdat esitetään toimintasäännöissä.

5. Toimitusjohtaja toimittaa yleiskokoukselle marraskuun loppuun mennessä toimintasääntöjen mukaisesti

a) kertomuksen vuoden aikana tehdystä työstä;

b) esityksen seuraavan vuoden työohjelmaksi;

c) seuraavan varainhoitovuoden alustavan talousarvion.

6. Toimitusjohtaja voi toimintasääntöjen mukaisesti perustaa milloin tahansa työryhmiä avukseen tehtävien hoidossa.

17 artikla

Solmukohtien komitea

1. Solmukohtien komitea koostuu solmukohtien toimijoiden nimeämistä edustajista, joita on yksi kutakin solmukohtaa kohden.

2. Solmukohtien komitean puheenjohtajana toimii toimitusjohtaja, jonka tukena on yksi sen jäsenistön keskuudesta valittu varapuheenjohtaja.

3. Toimitusjohtaja antaa solmukohtien komitealle tehtäväksi varmistaa EMBRC–ERIC:n päätösten täytäntöönpano kussakin EMBRC:n solmukohdassa infrastruktuuripalvelujen yhtenäisyyden, johdonmukaisuuden ja vakauden ja solmukohtien menettelyjen, välineiden ja käytänteiden osalta sekä tehdä ehdotuksia solmukohdissa tuotettujen palvelujen laadun ja tehokkuuden parantamiseksi.

4. Solmukohtien komitea toimii toimintasäännöissä vahvistetun tehtävänkuvauksen mukaisesti.

5. Solmukohtien komitea tukee toimitusjohtajaa, mutta sillä ei ole toimeenpanevaa roolia.

6. Yhteyshenkilöt toimivat solmukohtien johtajien alaisuudessa. Niiden tehtävä kuvataan yksityiskohtaisesti toimintasäännöissä, ja niiden palveluista määrätään palvelutasosopimuksissa.

18 artikla

Sihteeristö

1. Sihteeristö hoitaa toimitusjohtajan alaisuudessa EMBRC–ERIC:n yleisen toiminnan ja hallinnoinnin, kuten seuraavat tukipalvelut:

a) toimitusjohtajan avustaminen EMBRC–ERIC:n työohjelman toteutuksessa;

b) sidosryhmiin liittyvän yhteydenpidon ja solmukohtien koordinoinnin keskus;

c) monia solmukohtia käsittävien toimien koordinointi, mukaan lukien yhteiset kehittämistoimet ja henkilöstövaihto;

d) kaikkien hallinto- ja johtamiskokousten organisointi;

e) käyttäjäportaalin hallinnointi;

f) EMBRC–ERIC:n toimintojen hallinnointi, mukaan lukien e-infrastruktuuri;

g) EMBRC–ERIC:iin liittyvät edistämis-, viestintä- ja markkinointitoimet.

2. Sihteeristö raportoi toimitusjohtajalle.

3. Sihteeristön toiminnot ja toimintatavat kuvataan yksityiskohtaisesti toimintasäännöissä.

19 artikla

Täydentävät elimet

1. Täydentäviä elimiä ovat tiede- ja innovointikomitea, eettinen komitea ja mahdolliset muut yleiskokouksen perustamat täydentävät elimet.

2. Täydentävien elinten kokoonpanon ja tehtävänkuvauksen hyväksyy yleiskokous perussäännön 15 artiklan 10 kohdan mukaisesti, ja ne kuvataan yksityiskohtaisemmin toimintasäännöissä.

3. Kukin täydentävä elin kokoontuu vähintään kerran vuodessa. Yleiskokous voi pyytää täydentävän elimen puheenjohtajaa kutsumaan kokouksen koolle tarkastelemaan ratkaisua edellyttäviä kysymyksiä ja antamaan niistä suosituksia.

5 LUKU

RAPORTOINTI KOMISSIOLLE

20 artikla

Raportointi komissiolle

1. EMBRC–ERIC laatii vuosikertomuksen, joka käsittää erityisesti sen toiminnan tieteelliset, operatiiviset ja rahoitusta koskevat näkökohdat. Yleiskokous hyväksyy vuosikertomuksen ja toimittaa sen komissiolle ja asianomaisille viranomaisille kuuden kuukauden kuluessa vastaavan varainhoitovuoden päättymisestä. Kertomus julkaistaan.

2. EMBRC–ERIC ilmoittaa komissiolle kaikista seikoista, jotka uhkaavat vaarantaa vakavalla tavalla EMBRC–ERIC:n olemassaolon, vaikeuttaa suuresti EMBRC–ERIC:n tehtävien suorittamista tai estää EMBRC–ERIC:iä täyttämästä ERIC-asetuksessa säädettyjä vaatimuksia.

6 LUKU

TOIMINTAPERIAATTEET

21 artikla

Immateriaalioikeudet

1. Toimitusjohtaja laatii neuvoa-antavaa tiede- ja innovointikomiteaa kuultuaan immateriaalioikeuksia koskevat EMBRC–ERIC:n toimintaperiaatteet, jotka liittyvät immateriaalioikeuksien ja niihin perustuvien teknologiansiirtotoimien yksilöimiseen, jakamiseen, suojeluun, hallinnointiin ja ylläpitoon, ja ilmoittaa ne yleiskokoukselle hyväksymistä varten.

2. Immateriaalioikeuksia koskevilla EMBRC–ERIC:n toimintaperiaatteilla säännellään omistusoikeutta ja käyttöoikeutta EMBRC–ERIC:n sisällä ja kolmansiin osapuoliin ja sopimuskumppaneihin päin ja turvataan kaikkien EMBRC–ERIC:n osanottajien henkisen panoksen ja omistusoikeuden vaatimustenmukainen ja kohtuullinen käyttö ja oikeudenmukaiset korvausmallit

3. Tämän perussäännön määräyksiä ei voi tulkita siten, että ne vaikuttavat toimijoiden immateriaalioikeuksiin ja niitä koskeviin periaatteisiin, jotka määritellään jäsenten asianomaisissa laeissa ja asetuksissa ja niissä kansainvälisissä sopimuksissa, joiden osapuolia ne ovat.

4. EMBRC–ERIC:n henkilöstöstä johtuvat, sen luomat, saamat tai kehittämät immateriaalioikeudet kuuluvat EMBRC–ERIC:lle ja ovat sen omistuksessa.

5. Immateriaalioikeuksia koskevat EMBRC–ERIC:n toimintaperiaatteet hyväksyy yleiskokous perussäännön 15 artiklan 10 kohdan mukaisesti, ja ne liitetään toimintasääntöihin.

22 artikla

Käyttöoikeudet, tietopolitiikka ja tietojen levittäminen

1. Toimitusjohtaja ilmoittaa yleiskokoukselle hyväksymistä varten käyttöoikeuksia, tietopolitiikkaa ja tietojen levittämistä koskevat EMBRC–ERIC:n toimintaperiaatteet siitä, kuinka EMBRC–ERIC tarjoaa pääsyn foorumiin, joka käsittää palveluja ja tutkimusalustoja, meriekosysteemejä, elollisia luonnonvaroja ja e-infrastruktuurin.

2. EMBRC–ERIC:n käyttö on avointa kaikentyyppisille niin Euroopan maiden kuin Euroopan ulkopuolistenkin maiden käyttäjille, mutta ei välttämättä maksuttomasti. Pyynnöt käsitellään yksinkertaistetulla menettelyllä, johon sisältyy osallistumisedellytysten ja toteutettavuuden tarkistus. EMBRC–ERIC:n teknisessä ja tieteellisessä kuvauksessa annetaan yksityiskohtaisempia tietoja käyttöoikeuksista.

3. Käyttöä seurataan ja käyttäjien tyytyväisyyttä mitataan palautemekanismilla, joka on osa käyttöoikeuksien ja palvelujen jatkuvaa parantamista varten tehtävää laadunvarmistusta.

4. EMBRC–ERIC edistää e-infrastruktuurin yhteentoimivuutta ja standardointia, jotta se voisi käsitellä suuria määriä erityyppistä tuotettua dataa ja kehittää tai ottaa käyttöön yhteisesti hyväksyttyjä tietojenkäsittelyn protokollia, välineitä ja asiantuntemusta.

5. EMBRC–ERIC edistää avoimen lähdekoodin ja vapaan saatavuuden periaatteita tiedon osalta sekä tietämyksen siirtoa ja tietojen levitystä luomalla yhteyksiä olemassa oleviin eurooppalaisiin aloitteisiin, joilla on merkitystä ympäristö- ja biologisen tiedon ja bioinformatiikan kannalta (kuten ELIXIR ja Lifewatch–ERIC), ja tunnustettuihin tietorekistereihin (kuten EurOBIS, Emodnet, PANGAEA, GEOSS ja COPERNICUS).

6. Käyttöoikeuksia, tietopolitiikkaa ja tietojen levittämistä koskevat EMBRC–ERIC:n toimintaperiaatteet hyväksyy yleiskokous perussäännön 15 artiklan 10 kohdan mukaisesti, ja ne liitetään toimintasääntöihin.

23 artikla

Tieteelliset arviointiperiaatteet

1. EMBRC–ERIC:n toimintojen, palvelujen ja alustojen tieteellinen tarkastelu tehdään joka kolmas vuosi, sitä koordinoi toimitusjohtaja ja se esitetään yleiskokoukselle.

2. EMBRC–ERIC:n tieteelliset arviointiperiaatteet hyväksyy yleiskokous perussäännön 15 artiklan 10 kohdan mukaisesti, ja ne liitetään toimintasääntöihin.

24 artikla

Työhönotto

1. EMBRC–ERIC on yhtäläiset mahdollisuudet tarjoava työnantaja. EMBRC–ERIC:n avoimia työpaikkoja hakeviin sovellettavien valintamenettelyjen on oltava läpinäkyviä ja syrjimättömiä, ja niissä on kunnioitettava yhtäläisiä mahdollisuuksia.

2. Työsopimusten osalta on noudatettava sen maan kansallista lainsäädäntöä ja kansallisia määräyksiä, jossa henkilöstö harjoittaa toimintaansa.

3. EMBRC–ERIC:n on ilmoitettava kaikista avoimista työpaikoista ja asetettava asianmukainen määräaika hakemusten vastaanottamiselle.

4. EMBRC–ERIC ei saa tarjota yhdellekään hakijalle työpaikkaa ennen edellä mainitun määräajan päättymistä.

5. Työhönoton periaatteet hyväksyy yleiskokous, ja ne liitetään toimintasääntöihin sekä julkaistaan EMBRC–ERIC:n verkkosivuilla.

6. Työhönoton periaatteita säännellään isäntäjäsenmaan lakien mukaisesti.

25 artikla

Hankinnat

1. Toimitusjohtaja laatii hankintamenettelyjä ja -kriteereitä koskevat yksityiskohtaiset säännöt, jotka yleiskokous hyväksyy perussäännön 15 artiklan 10 kohdan mukaisesti.

2. EMBRC–ERIC:n hankintapolitiikassa noudatetaan avoimuuden, suhteellisuuden, vastavuoroisen tunnustamisen, tasavertaisen kohtelun, kilpailun ja syrjimättömyyden periaatteita.

3. EMBRC–ERIC:n hankintapolitiikan mukaisesti EMBRC–ERIC laatii omat menettelynsä tuotteita ja palveluja koskevien tarjouskilpailujen, hankinnan ja tarjouskilpailujen julkaisemisen osalta EMBRC–ERIC:n verkkosivuilla nähtävissä olevan unionin lainsäädännön mukaisesti.

4. EMBRC–ERIC:n hankintapolitiikan hyväksyy yleiskokous perussäännön 15 artiklan 10 kohdan mukaisesti, ja se liitetään toimintasääntöihin.

26 artikla

Eettiset periaatteet

1. EMBRC–ERIC hyväksyy eettiset periaatteet, joita sen toiminnassa noudatetaan.

2. EMBRC–ERIC pyrkii helpottamaan käyttäjien mahdollisuuksia käyttää ja hankkia meren biologista ja geneettistä materiaalia, joka on kerätty unionin maiden suvereniteettiin kuuluvilla alueilla kansainvälisiä, eurooppalaisia ja kansallisia oikeudellisia kehyksiä noudattaen, painottuen käyttöoikeuksiin, hyödyn jakamiseen sekä eläinten eettiseen käyttöön tieteellisissä kokeissa, immateriaalioikeuksia koskevia omia toimintaperiaatteitaan noudattaen. EMBRC–ERIC tukee pyrkimyksiä auttaa käyttäjiä ja solmukohtia toimimaan erilaisten oikeudellisesti sitovien kehysten sekä immateriaalioikeuksia koskevien EMBRC–ERIC:n toimintaperiaatteiden mukaisesti.

3. EMBRC–ERIC:n eettiset toimintaperiaatteet hyväksyy yleiskokous perussäännön 15 artiklan 10 kohdan mukaisesti, ja ne liitetään toimintasääntöihin.

7 LUKU

MUUT ASIAT

27 artikla

Toimiaika

1. EMBRC–ERIC perustetaan ensin 31 päivänä joulukuuta 2040 päättyväksi toimikaudeksi.

2. EMBRC–ERIC:n toimikautta jatketaan peräkkäisillä viisivuotisjaksoilla yleiskokouksen päätöksellä, joka tehdään perussäännön 15 artiklan 9 kohdan mukaisesti, sanotun kuitenkaan rajoittamatta perussäännön 8 artiklan soveltamista.

28 artikla

Purkaminen

1. EMBRC–ERIC:n purkaminen tapahtuu yleiskokouksen perussäännön 15 artiklan 9 kohdan mukaisesti tekemällä päätöksellä.

2. Toimitusjohtaja ilmoittaa komissiolle kirjallisesti 10 päivän kuluessa

a) yleiskokouksen tekemästä purkamispäätöksestä, ja vielä

b) purkamismenettelyn päättämisestä.

3. Kaikki EMBRC–ERIC:n varojen ja velkojen maksun jälkeen jäljellä olevat varat ja vastuut jaetaan jäsenten kesken suhteessa niiden EMBRC–ERIC:lle suorittamaan kumuloituun osuuteen purkamisajankohtana, sanotun kuitenkaan rajoittamatta perussäännön 9 artiklan soveltamista.

4. EMBRC–ERIC lakkaa olemasta päivänä, jona komissio julkaisee asiasta ilmoituksen Euroopan unionin virallisessa lehdessä.

29 artikla

Perussäännön muuttaminen

1. Perussäännön muuttamista koskevat ehdotukset, jotka yleiskokous on hyväksynyt, toimitetaan komissiolle asetuksen 11 artiklan mukaisesti.

2. Perussäännön saattamisesta ajan tasalle huolehtii toimitusjohtaja. Perussäännön on oltava julkisesti saatavilla EMBRC–ERIC:n verkkosivustolla ja sen sääntömääräisessä kotipaikassa.

30 artikla

Kieli

EMBRC–ERIC:n työkielenä on englanti, jota käytetään kaikissa virallisissa toimissa, kaikessa virallisessa sisäisessä viestinnässä ja, sikäli kuin se on mahdollista ja käytännössä toteutettavissa, kaikessa päivittäisessä kirjeenvaihdossa. Isäntäjäsenmaan kieltä voidaan käyttää sen hallinnon ja EMBRC–ERIC:n välisessä viestinnässä.

31 artikla

Riitojen ratkaisu

1. Jäsenten ja tarkkailijoiden on tehtävä kaikkensa tämän perussäännön tulkinnasta tai soveltamisesta mahdollisesti syntyvien riitojen ratkaisemiseksi sovinnollisesti.

2. Euroopan unionin tuomioistuimella on toimivalta ratkaista kaikki EMBRC–ERIC:iin liittyvät jäsenten ja tarkkailijoiden väliset riidat ja jäsenten, tarkkailijoiden ja EMBRC–ERIC:n väliset riidat sekä kaikki riidat, joissa Euroopan unioni on osapuolena.

3. EMBRC–ERIC:n ja kolmansien osapuolten välisiin riitoihin sovelletaan tuomioistuinten toimivaltaa koskevaa Euroopan unionin lainsäädäntöä. Tapauksissa, jotka eivät kuulu Euroopan unionin lainsäädännön soveltamisalaan, riitojen ratkaisemiseen käytettävä toimivalta määritetään isäntäjäsenmaan lainsäädännön mukaisesti.

(1) Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).

(2) Neuvoston täytäntöönpanoasetus (EU) N:o 282/2011, annettu 15 päivänä maaliskuuta 2011, yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä (EUVL L 77, 23.3.2011, s. 1).

(3) Neuvoston direktiivi 2008/118/EY, annettu 16 päivänä joulukuuta 2008, valmisteveroja koskevasta yleisestä järjestelmästä ja direktiivin 92/12/ETY kumoamisesta (EUVL L 9, 14.1.2009, s. 12).

LIITE 1 Luettelo EMBRC–ERIC:n jäsenistä Maa (tai hallitustenvälinen tai kansainvälinen järjestö) Edustaja Solmukohdan edustaja Belgia Service Public de programmation Politique scientifique (BELSPO); Departement Economie, Wetenschap en innovatie (EWI); Service public de Wallonie- Direction générale opérationnelle de l’Economie, de l’Emploi & de la Recherche (DG06) Ranska Université de Paris VI Kreikka Hellenic Centre for Marine Research -HCMR Israel Ministry of Science and Technology Italia Stazione Zoologica Anton Dohrn Norja Norges forskingsråd Portugali Centro de Ciências do Mar (CCMAR) Universidade do Algarve Espanja Yhdistynyt kuningaskunta Marine Scotland

LIITE 2 Luettelo EMBRC–ERIC:n tarkkailijoista Maa (tai hallitustenvälinen tai kansainvälinen järjestö) Edustaja Solmukohdan edustaja N.N.

LIITE 3 Budjetti ja EMBRC–ERIC:n jäsenten ja tarkkailijoiden rahoitusosuudet (1) ensimmäisellä budjettikierroksella (Euroa) 2018 2019 2020 2021 2022 Yhteensä Ranska (2) 649 128 649 128 649 128 649 128 649 128 3 245 640 Yhdistynyt kuningaskunta 92 136 92 136 92 136 92 136 92 136 460 680 Italia 78 787 78 787 78 787 78 787 78 787 393 935 Espanja 68 275 68 275 68 275 68 275 68 275 341 375 Israel 59 868 59 868 59 868 59 868 59 868 299 340 Belgia 64 398 64 398 64 398 64 398 64 398 321 990 Norja 80 610 80 610 80 610 80 610 80 610 403 050 Kreikka 52 523 52 523 52 523 52 523 52 523 262 615 Portugali 52 592 52 592 52 592 52 592 52 592 262 960 Yhteensä 1 198 317 1 198 317 1 198 317 1 198 317 1 198 317 5 991 585 (1) Tarkkailijoiden rahoitusosuus on 50 prosenttia jäsenten rahoitusosuudesta. (2) Mukaan luettuna isäntämaan maksuosuus.

LIITE 4 EMBRC–ERIC:n jäsenten ja tarkkailijoiden vuotuista rahoitusosuutta koskevat laskentaperiaatteet (1) EMBRC–ERIC:n vuotuinen talousarvio katetaan EMBRC–ERIC:n jäsenten rahoitusosuudella. Jäsenen vuotuinen rahoitusosuus lasketaan yhdistelmämallilla (kiinteä määrä / BKT / BKT asukasta kohden). Käytetään seuraavaa kaavaa: Jossa α: kiinteän määrän osuus (60 %) β: BKT:hen perustuvan määrän osuus (20 %) ϒ: BKT:hen asukasta kohden perustuvan määrän osuus (20 %) N: EMBRC–ERIC:n jäsenten lukumäärä T: kokonaistalousarvio miinus isäntämaan maksuosuus BKT-tiedot saatu EU:n jäsenvaltioiden ja Norjan osalta Eurostatin vuoden 2014 tiedoista. BKT asukasta kohden laskettu EU:n jäsenvaltioiden ja Norjan osalta Eurostatin vuotuisten BKT-tietojen ja Eurostatin väestötietojen perusteella. BKT-tiedot saatu Israelin osalta Maailmanpankin vuoden 2014 tiedoista. BKT asukasta kohden laskettu Israelin osalta Maailmanpankin vuotuisten BKT-tietojen ja Maailmanpankin väestötietojen perusteella. Israelin BKT-tietojen osalta valuutan vaihto Yhdysvaltain dollareista euroiksi laskettu käyttäen Euroopan keskuspankin USD/EUR-vaihtokurssia, joka oli voimassa 31. joulukuuta 2014. (1) Tarkkailijoiden rahoitusosuus on 50 prosenttia jäsenten rahoitusosuudesta.